3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์

1.  กล่องพิมพ์พาณิชย์ (Commercial Printing) หรือกล่องพิมพ์ออฟเซ็ท แบ่งเป็น 2 ประเภท
    คือ

    -   กล่องพับแข็งธรรมดา (Folding Carton) หรือ กล่องใน (Inner Box)

  กล่องในเป็นบรรจุภัณฑ์ที่ทำจากกระดาษดูเพล็กซ์ (Duplex) และพิมพ์ด้วยระบบออฟเซ็ท
  (Offset) ซึ่งสามารถพิมพ์ได้หลายสี และมีความคมชัด ทำให้กล่องในเป็นผลิตภัณฑ์ที่มีมูลค่าเพิ่ม
  (Value Added)
  เนื่องจากพิมพ์ลวดลายและสีสันได้สวยงามจึงเหมาะสำหรับบรรจุสินค้าที่ใช้เพื่อวัตถุประสงค์ในการตั้งแสดง
  (Display Item) และเหมาะสำหรับสินค้าที่มีน้ำหนักเบา ตัวอย่างกล่องประเภทนี้ ได้แก่
  กล่องบรรจุอาหาร กล่องบรรจุถุงมือยาง เป็นต้น

-   กล่องพับแข็งปะลอน (Offset and Flute)

  กล่องพับแข็งปะลอนเป็นบรรจุภัณฑ์ที่ผสมผสานจุดเด่นระหว่างกล่องพับแข็งธรรมดากับกล่องลูกฟูก
  ซึ่งกล่องพับแข็งปะลอนทำจากกระดาษดูเพล็กซ์ที่ผ่านการพิมพ์ด้วยระบบออฟเซ็ทมาประกบ
  (Laminate) ด้วยกระดาษลูกฟูกเพื่อเพิ่มความแข็งแรง ซึ่งจะเลือกประกบด้วยกระดาษลูกฟูก 3
  ชั้น หรือ 5 ชั้น แล้วแต่ความแข็งแรงของกล่องที่ต้องการ
  กล่องพับแข็งปะลอนเน้นทั้งความสวยงามและความแข็งแรง
  จึงมีข้อดีกว่ากล่องพับแข็งธรรมดาและกล่องลูกฟูก คือ
  รับน้ำหนักสินค้าได้มากขึ้นและมีความสวยงามสามารถนำมาตั้งแสดงได้ด้วย
  จึงเหมาะสำหรับสินค้าที่ต้องการสร้างมูลค่าเพิ่ม รวมทั้งส่งเสริมให้ภาพลักษณ์ของสินค้าได้แก่
  กลุ่มลูกค้าตลาดบน (Hi-End) ที่มีตราสินค้าเป็นที่รู้จัก
  โดยกล่องประเภทนี้ถูกใช้เป็นบรรจุภัณฑ์สำหรับสินค้าขนาดใหญ่ได้โดยมีความสวยงามและใช้เพื่อการขนส่งได้ในตัวเอง
  ไม่ต้องบรรจุในกล่องลูกฟูกเพื่อการขนส่งอีกชั้นหนึ่ง
  จึงทำให้มีราคาสูงกว่ากล่องพับแข็งธรรมดาและกล่องลูกฟูก ตัวอย่างกล่องประเภทนี้ ได้แก่
  กล่องเครื่องใช้ไฟฟ้า กล่องอุปกรณ์อิเล็กทรอนิกส์ เป็นต้น

2.  กล่องลูกฟูก (Corrugated Box) หรือ กล่องนอก (Outer Box)

  กล่องลูกฟูกเป็นบรรจุภัณฑ์ที่ทำจากกระดาษคราฟท์
  โดยการนำกระดาษคราฟท์มาขึ้นลอนลูกฟูกและประกบด้วยกระดาษคราฟท์ทั้งด้านบนและด้านล่าง
  ซึ่งลอนลูกฟูกมี 4 ขนาด คือ ลอน C, ลอน A, ลอน B และลอน E
  เรียงลำดับจากลอนขนาดใหญ่ไปขนาดเล็ก
  ลูกฟูกลอนขนาดใหญ่จะมีความแข็งแรงและสามารถรับน้ำหนักได้ดีกว่าลอนขนาดเล็ก
  ดังนั้นการเลือกใช้จึงขึ้นอยู่กับ ขนาด ลักษณะ และคุณสมบัติของบรรจุภัณฑ์ที่ต้องการ
  ลอนลูกฟูกที่ประกบด้วยกระดาษคราฟท์ชั้นบนและชั้นล่างอย่างละ 1 ชั้น เรียกว่ากระดาษลูกฟูก 3
  ชั้น และหากต้องการความแข็งแรงมากขึ้นก็จะทำเป็นกระดาษลูกฟูก 5 ชั้น หรือ กระดาษลูกฟูก 7
  ชั้น ซึ่งจะทำให้กล่องลูกฟูกมีความทนทานและรับน้ำหนักได้มากขึ้น
  จึงเหมาะสำหรับสินค้าที่ต้องการบรรจุภัณฑ์ที่มีความแข็งแรงมาก อาทิเช่น ตู้เย็นขนาดใหญ่ เป็นต้น
  ปัจจุบัน S-PAC ผลิตกระดาษลูกฟูกขนาดลอน C และ B ซึ่งเป็นลอนขนาดใหญ่ ในขณะที่ SHK
  ผลิตกระดาษลูกฟูกขนาดลอน E ซึ่งเป็นลอนขนาดเล็ก

  โดยโครงสร้างแล้ว กล่องที่ทำจากกระดาษลูกฟูกจะมีความแข็งแรงทนทานกว่ากล่องใน
  และสามารถรองรับน้ำหนักสินค้าได้ดี
  แต่จะขาดความสวยงามเนื่องจากการพิมพ์ลายและสีบนกระดาษลูกฟูกทำด้วยวิธีเฟล็กซ์โซ
  (Flexo) ซึ่งพิมพ์ได้เพียง 1 – 3 สี และเป็นสีที่ไม่ฉูดฉาด
  ซึ่งทำให้กล่องลูกฟูกมีราคาค่อนข้างต่ำเมื่อเทียบกับกล่องใน

3.  รับจ้างพิมพ์

  S-PAC รับจ้างพิมพ์หนังสือและสื่อสิ่งพิมพ์ต่างๆ โดยการว่าจ้างบริษัท โรงพิมพ์ตะวันออก จำกัด
  (มหาชน) เป็นผู้ผลิตและส่งสินค้าแทน (Sub Contract) ซึ่งทำให้บริษัทฯ
  ได้ส่วนต่างกำไรในส่วนนี้ โดยที่บริษัทฯ เป็นผู้ทำสัญญารับจ้างผลิตโดยตรงกับลูกค้า
  ตัวอย่างหนังสือที่รับจ้างพิมพ์ ได้แก่ ตำราเรียน นิตยสารรายปักษ์ รายเดือนต่างๆ เป็นต้น

1.  การบริหารการผลิตและวัตถุดิบ

  ในการผลิต บริษัทฯ และบริษัทย่อยมุ่งเน้นการจัดสายการผลิตให้มีประสิทธิภาพ
  เพื่อให้เกิดความสูญเสียของวัตถุดิบในระหว่างกระบวนการผลิตให้น้อยที่สุด จากนั้นบริษัทฯ
  จะประสานงานกับลูกค้าให้ตรวจสอบรูปแบบและสีของงานพิมพ์ (Proof)
  ให้เป็นไปตามที่ลูกค้าต้องการก่อนที่จะดำเนินการผลิตเพื่อป้องกันมิให้เกิดปัญหาสินค้าไม่เป็นไปตามที่กำหนด
  ซึ่งทำให้ลูกค้าจะไม่อาจปฏิเสธสินค้าอันอาจก่อให้เกิดความสูญเสียกับบริษัทฯ ได้
  เพื่อป้องกันความสูญเสียมากขึ้นทั้งในด้านวัตถุดิบ แรงงานและเวลา บริษัทฯ
  ให้ความสำคัญในการตรวจสอบภาพและสีที่พิมพ์ออกมาในทุกขั้นตอนตลอดเวลาเพื่อไม่ให้เกิดความผิดเพี้ยนจากแบบ
  (Proof) ที่ต้องการ

  ในด้านการควบคุมวัตถุดิบ บริษัทฯ
  และบริษัทย่อยใช้นโยบายการเบิกจ่ายกระดาษตามระบบเข้าก่อน-ออกก่อน (FIFO)
  เพื่อป้องกันการเสื่อมคุณภาพของกระดาษ
  และการบริหารการซื้อกระดาษให้ซื้อตามความกว้างของหน้ากระดาษเหมาะกับความต้องการของลูกค้า
  เพื่อให้ในการผลิตแต่ละครั้งสามารถใช้วัตถุดิบกระดาษได้อย่างมีประสิทธิผลสูงสุด นอกจากนี้
  บริษัทฯ และบริษัทย่อยยังใช้วัฒนธรรมการสื่อสารแบบ KAMBAN และระบบ JIT
  (Just-in-time)
  ซึ่งเป็นระบบการบริหารการผลิตในการบริหารการรับคำสั่งสินค้าและการสั่งวัตถุดิบที่ใช้ในการผลิตจากผู้ผลิตกระดาษให้สอดคล้องกันพอดี
  เพื่อให้กระบวนการผลิตเกิดมูลค่าเพิ่มและลดส่วนสูญเสียไปพร้อมๆ กัน ทำให้บริษัทฯ
  และบริษัทย่อยไม่ต้องรับภาระในการสั่งวัตถุดิบมาเก็บไว้ในคลังสินค้าของตนเอง

  บริษัทฯ และบริษัทย่อยยังมีสิ่งจูงใจในการผลิต (Production Incentive) ให้กับพนักงาน
  โดยผู้บริหารของบริษัทฯ และบริษัทย่อย นำแนวความคิดการทำงานร่วมกันเป็นหนึ่งเดียว (One
  Team) มาใช้
  โดยมีนโยบายให้ผลตอบแทนแก่พนักงานในส่วนการผลิตหากสามารถลดส่วนสูญเสียจากการผลิตและสามารถเพิ่มมูลค่าให้กับบริษัท
  ซึ่งนโยบายดังกล่าวนี้จะช่วยพัฒนาศักยภาพในการผลิตของบริษัทฯ และบริษัทย่อยให้ดียิ่งขึ้น
  ซึ่งบริษัทฯ
  และบริษัทย่อยมีแนวโน้มที่จะปรับลดอัตราการเผื่อส่วนสูญเสียในการผลิตลงตามประสิทธิภาพการทำงานที่เพิ่มสูงขึ้น

3.  การตลาดและภาวะการแข่งขัน

1.  กลยุทธ์ทางการตลาด

    1.  คุณภาพของผลิตภัณฑ์

  บริษัทฯ และบริษัทย่อยให้ความสำคัญกับการผลิตสินค้าที่มีคุณภาพมาก
  โดยมีแผนกตรวจสอบคุณภาพผลิตภัณฑ์ (Quality Control: QC)
  ทำหน้าที่ควบคุมและตรวจสอบคุณภาพวัตถุดิบ สินค้าระหว่างการผลิต
  และสินค้าสำเร็จรูปให้ได้คุณภาพ และตรงตามที่กำหนด
  โดยจะทำการตรวจสอบคุณภาพสินค้าสำเร็จรูปใน 3 ด้านหลัก คือ
  การตรวจสอบน้ำหนักของกระดาษว่าได้แกรมตามที่กำหนด
  การตรวจสอบความสามารถในการรับแรงกดของกล่อง (Box Compression Press)
  เมื่อต้องวางซ้อนกล่องในการขนส่งสินค้า
  โดยลูกค้าจะเป็นผู้กำหนดน้ำหนักแรงกดที่กล่องจะต้องรองรับได้มาให้ผู้ผลิต
  และการตรวจสอบการรับการกระแทกจากของมีคม (Bursting)

  นอกเหนือจากการควบคุมและตรวจสอบคุณภาพสินค้าตลอดกระบวนการผลิตแล้ว การที่บริษัทฯ
  และบริษัทย่อยมีเทคโนโลยีการผลิตที่ทันสมัยที่สามารถรองรับการผลิตในปริมาณมากๆ
  นั้นยังช่วยควบคุมให้สินค้ามีคุณภาพเหมือนกันทั้งจำนวนอีกด้วย นอกจากนี้ บริษัทฯ
  และบริษัทย่อยยังได้รับการรับรองมาตรฐานอุตสาหกรรม ISO 9001: 2000 โดย S-PAC
  ได้รับการรับรองมาตรฐานอุตสาหกรรม ISO 9001: 2000
  จากสถาบันรับรองมาตรฐานไอเอสโอ และ SHK ได้รับการรับรองมาตรฐานอุตสาหกรรม ISO
  9001: 2000 จาก United Registrar of Systems (Thailand) Limited
  ทำให้ลูกค้ามั่นใจได้ว่าบริษัทฯ
  และบริษัทย่อยมุ่งมั่นที่จะผลิตสินค้าที่มีคุณภาพโดยมีระบบการดำเนินงานที่เป็นไปตามมาตรฐาน ISO

2.  ความยืดหยุ่นในการเลือกใช้วัตถุดิบตามความต้องการของลูกค้า

  บริษัทฯ
  และบริษัทย่อยมีความยืดหยุ่นในการเลือกใช้วัตถุดิบให้สอดคล้องกับลักษณะการใช้งานและราคาที่ลูกค้าต้องการด้วย
  เนื่องจากบริษัทฯ มีแหล่งวัตถุดิบที่หลากหลายทั้งจากในประเทศและต่างประเทศ
  โดยไม่ได้ผูกขาดการซื้อวัตถุดิบจากผู้ผลิตวัตถุดิบกลุ่มใดกลุ่มหนึ่งโดยเฉพาะ ทั้งนี้
  เนื่องจากในปัจจุบันปริมาณอุปทานกระดาษมากกว่าอุปสงค์ (Supply over Demand)
  ทำให้สามารถเลือกซื้อวัตถุดิบที่มีคุณภาพเท่าเทียมกันจากแหล่งที่เสนอราคาที่ต่ำกว่า
  ผู้จำหน่ายวัตถุดิบจึงไม่มีอำนาจในการต่อรองราคาเหนือบริษัทฯ
  และยังส่งผลให้บริษัทมีความยืดหยุ่นในการผลิต
  สามารถปรับเปลี่ยนใช้วัตถุดิบที่มีคุณภาพดีกว่าหรือด้อยกว่าคู่แข่งได้
  ทั้งนี้ขึ้นกับความต้องการของลูกค้าเป็นสำคัญ
  ซึ่งทำให้บริษัทมีความได้เปรียบในการควบคุมต้นทุนวัตถุดิบโดยผลิตภัณฑ์ของบริษัทฯ
  และบริษัทย่อยมีราคาจำหน่ายที่ใกล้เคียงกับราคาตลาด

3.  การให้บริการ

  นอกจากการมุ่งเน้นที่คุณภาพสินค้าแล้ว บริษัทฯ
  และบริษัทย่อยยังให้ความสำคัญต่อการบริการที่ดีต่อลูกค้า อาทิ การส่งมอบสินค้าให้ตรงเวลา
  ทั้งนี้การบริหารการผลิตแบบ JIT และ KAMBAN ทำให้บริษัทฯ
  และบริษัทย่อยมีระบบการจัดการผลิตที่มีประสิทธิภาพ
  จึงสามารถส่งสินค้าให้ถึงมือลูกค้าตรงตามเวลาที่กำหนด รวมทั้งการให้บริการหลังการขาย
  โดยพร้อมให้คำปรึกษาทุกแง่มุมในเรื่องบรรจุภัณฑ์
  ตลอดจนการรับเอาความคิดเห็นของลูกค้าเพื่อนำมาปรับปรุงแก้ไขข้อบกพร่องของผลิตภัณฑ์และการบริการเพื่อสร้างความพึงพอใจให้กับลูกค้าให้ได้ดีที่สุด
  และการรักษาความสัมพันธ์ที่ดีกับลูกค้า

4.  ลักษณะผลิตภัณฑ์

  บริษัทฯ และบริษัทย่อยสามารถผลิตบรรจุภัณฑ์กระดาษได้หลากหลาย ทั้งกล่องพิมพ์พาณิชย์
  และกล่องลูกฟูก ทำให้บริษัทฯ และบริษัทย่อยมีศักยภาพในการผลิตบรรจุภัณฑ์กระดาษได้ครบวงจร
  ซึ่งแตกต่างจากผู้ผลิตรายอื่นๆ
  ที่มักจะมีความชำนาญในการผลิตเฉพาะบรรจุภัณฑ์ประเภทใดประเภทหนึ่งเท่านั้น และบริษัทฯ
  ยังมีความพร้อมในด้านการผลิต โดย SHK
  เป็นหนึ่งในผู้ผลิตบรรจุภัณฑ์กระดาษน้อยรายในประเทศไทยที่มีเครื่องจักรขนาดใหญ่ที่สามารถพิมพ์ออฟเซ็ทกล่องขนาดใหญ่พิเศษ
  เช่น กล่องใส่เครื่องถ่ายเอกสาร กล่องโทรทัศน์ขนาดใหญ่ เป็นต้น
  รวมถึงมีบุคลากรที่มีทักษะและศักยภาพเพียงพอที่จะรองรับการผลิตกล่องพับแข็งปะลอนขนาดใหญ่ได้
  ทั้งนี้ SHK
  เป็นผู้ผลิตบรรจุภัณฑ์ที่มีเครื่องพิมพ์ออฟเซ็ทสำหรับผลิตกล่องขนาดใหญ่เพียงรายเดียวในประเทศไทยที่มีระบบการผลิตกล่องขนาดใหญ่ได้อย่างครบวงจร
  จึงทำให้มีความคล่องตัวมากกว่าคู่แข่งในการผลิตสินค้า นอกจากนี้ การที่บริษัทฯ
  และบริษัทย่อยมีระบบการผลิตที่ครบวงจรในโรงงานของบริษัทฯ
  เองทำให้ง่ายต่อการควบคุมคุณภาพและป้องกันปัญหาหลายประการให้กับลูกค้า อาทิ
  การปลอมแปลงสินค้า เป็นต้น

5.  ความได้เปรียบในด้านที่ตั้ง

  การที่ S-PAC เป็นผู้ผลิตกล่องพิมพ์ออฟเซ็ทรายใหญ่เพียงรายเดียวในพื้นที่ 14 จังหวัดภาคใต้
  โดยมีทำเลที่ตั้งอยู่ใกล้กับลูกค้า ทำให้ S-PAC
  มีความยืดหยุ่นและความคล่องตัวในการผลิตสินค้าและการให้บริการ
  จึงสามารถตอบสนองความต้องการของลูกค้าได้ในทันที
  และสามารถผลิตสินค้าตัวอย่างเพื่อเสนอลูกค้าได้ในระยะเวลาอันสั้น
  ทำให้มีความได้เปรียบคู่แข่งทั้งที่จะต้องส่งสินค้ามาจากกรุงเทพฯ หรือจากประเทศมาเลเซีย
  นอกจากนี้ การที่ S-PAC สามารถผลิตสินค้าได้หลากหลาย ทั้งกล่องพิมพ์ออฟเซ็ทและกล่องลูกฟูก
  ทำให้ในการติดต่อลูกค้าแต่ละครั้ง
  เจ้าหน้าที่การตลาดจะสามารถเสนอขายสินค้าได้ทั้งสองประเภท
  ซึ่งเป็นการเพิ่มโอกาสในการขายสินค้าได้มากยิ่งขึ้น

2.  ลักษณะของกลุ่มลูกค้าและลูกค้าเป้าหมาย

    1.  กล่องกระดาษ

  ลูกค้าของบริษัทฯ
  และบริษัทย่อยส่วนใหญ่เป็นผู้ผลิตสินค้าเพื่อการส่งออกโดยสามารถแยกตามกลุ่มธุรกิจได้เป็น 5
  กลุ่มหลัก ได้แก่

1.  เครื่องใช้ไฟฟ้าและอุปกรณ์อิเล็กทรอนิกส์

2.  ถุงมือยาง

3.  อาหารแช่แข็ง

4.  เครื่องกระป๋อง

5.  อาหารและเครื่องดื่ม

  ลูกค้าส่วนใหญ่เป็นลูกค้าที่ติดต่อซื้อขายกันมาเป็นระยะเวลานานและต่อเนื่องเป็นประจำ
  และเป็นลูกค้าที่มีประวัติการชำระค่าสินค้าตรงเวลา โดยเป็นลูกค้าในกลุ่มตลาดบน (Hi-End)
  และตลาดกลาง (Mid-End) ที่มีตราสินค้า (Brand)
  ของตนเองและเน้นภาพลักษณ์ตราสินค้าของตน ซึ่งลูกค้าในกลุ่มตลาดบนมักจะไม่เปลี่ยนผู้ผลิต
  เนื่องจากลูกค้าในตลาดบนจะรักษาแบบพิมพ์ของตนเป็นความลับเพื่อป้องกันการปลอมแปลงบรรจุภัณฑ์ไปใช้กับสินค้าที่เป็นของปลอม
  ลูกค้าจึงเลือกผู้ผลิตที่น่าเชื่อถือและติดต่อธุรกิจกันในระยะยาว ซึ่งบริษัทฯ
  และบริษัทย่อยมีความสัมพันธ์อันดีกับลูกค้าเหล่านี้มาโดยตลอด นอกจากนี้ บริษัทฯ
  และบริษัทย่อยยังเน้นการขยายฐานการจำหน่ายบรรจุภัณฑ์ไปยังผลิตภัณฑ์อื่นๆ ของลูกค้าปัจจุบัน
  ควบคู่ไปกับการติดต่อลูกค้ารายใหม่ๆ สำหรับฐานลูกค้าโดยส่วนใหญ่ของ S-PAC
  ที่มีโรงงานตั้งอยู่ที่จังหวัดสงขลาและจังหวัดข้างเคียงนั้น ได้แก่ ผู้ผลิตถุงมือยาง
  ผู้ผลิตอาหารแช่แข็งและเครื่องกระป๋อง และผู้ผลิตอาหารและเครื่องดื่ม ในขณะที่ SHK
  ที่มีโรงงานอยู่ในกรุงเทพฯ
  จะมีลูกค้าส่วนใหญ่ในกลุ่มผู้ผลิตเครื่องใช้ไฟฟ้าและอุปกรณ์อิเล็กทรอนิกส์ ผู้ผลิตของเด็กเล่น
  ผู้ผลิตอาหารและเครื่องดื่ม ซึ่งอยู่ในเขตกรุงเทพฯ และจังหวัดข้างเคียงในเขตภาคกลาง

  ในปี 2545 และ ปี 2546 ลูกค้า 10 รายแรก ซึ่งส่วนใหญ่เป็นลูกค้าประจำของบริษัทฯ
  และบริษัทย่อยมียอดการสั่งซื้อรวมกันทั้งสิ้นประมาณร้อยละ 63 และร้อยละ 64
  ของยอดการจำหน่ายรวม ตามลำดับ
  ส่วนที่เหลือเป็นลูกค้ารายย่อยซึ่งมีการซื้อสินค้าในปริมาณไม่มากนักหรือมีการซื้อขายเป็ครั้งคราว
  โดยปัจจุบันรายได้ของบริษัทฯ และบริษัทย่อย ประมาณร้อยละ 30 และร้อยละ 31 ในปี 2545
  และ ปี 2546 มาจากลูกค้ารายหนึ่ง ซึ่งเป็นบริษัทคนกลางในการซื้อขายบรรจุภัณฑ์ของบริษัทฯ
  เพื่อจำหน่ายให้แก่บริษัทญี่ปุ่นซึ่งเป็นผู้ผลิตอุปกรณ์อิเล็กทรอนิกส์และผู้ผลิตเครื่องใช้ไฟฟ้ารายใหญ่ 2
  ราย อย่างไรก็ตาม เพื่อลดความเสี่ยงในการชำระหนี้ บริษัทฯ
  และบริษัทย่อยจะเน้นการขายสินค้าให้กับลูกค้าที่มีสภาพคล่องเพียงพอ และมีประวัติการชำระหนี้ที่ดี
  รวมทั้งการสร้างฐานลูกค้ารายใหม่ๆ ซึ่งจะช่วยลดการพึ่งพิงลูกค้ารายใดรายหนึ่งมากเกินไป

1.  รับจ้างพิมพ์

  ลูกค้าจ้างพิมพ์ของบริษัทฯ ได้แก่ ผู้ผลิตสื่อสิ่งพิมพ์ประเภทตำราเรียน และนิตยสาร
  โดยลูกค้าส่วนใหญ่อยู่ในเขตกรุงเทพฯ และเป็นลูกค้าที่ติดต่อกันมาเป็นระยะเวลานาน

3.  การจำหน่ายและช่องทางการจัดจำหน่าย

  กว่าร้อยละ 98 ของยอดขายรวมของบริษัทฯ และบริษัทย่อยเป็นการจำหน่ายแก่ลูกค้าในประเทศ
  โดยลูกค้าส่วนใหญ่เป็นผู้ผลิตสินค้าเพื่อการส่งออก ดังนั้นบริษัทฯ
  และบริษัทย่อยจึงเป็นธุรกิจส่งออกโดยอ้อม (Indirect Export)
  บรรจุภัณฑ์ส่วนใหญ่จะเป็นแบบที่ลูกค้ากำหนดมาให้ ได้แก่ บรรจุภัณฑ์สำหรับถุงมือยาง
  เครื่องใช้ไฟฟ้าและอุปกรณ์อิเล็กทรอนิกส์ที่มีขายทั่วโลก
  เนื่องจากลูกค้าต้องการบรรจุภัณฑ์ที่เป็นมาตรฐานสากล อย่างไรก็ตาม มีสินค้าบางส่วนที่ SHK
  เป็นผู้คิดค้นออกแบบและนำเสนอให้กับลูกค้า ซึ่งนับเป็นบริการเสริมที่บริษัทให้กับลูกค้า
  สำหรับการจำหน่ายสินค้านั้น บริษัทฯ และบริษัทย่อยติดต่อจำหน่ายสินค้าโดยตรงกับลูกค้า

  การที่บริษัทฯ มีโรงงานอยู่ 2 แห่ง ทั้งในจังหวัดสงขลา และในกรุงเทพฯ
  ส่งผลให้สามารถเข้าถึงกลุ่มลูกค้าได้อย่างทั่วถึง โดยโรงงานของ S-PAC
  ที่จังหวัดสงขลานั้นเป็นโรงงานผลิตบรรจุภัณฑ์กระดาษ 1 ใน 2 รายใหญ่ใน 14
  จังหวัดภาคใต้ของประเทศไทย และยังเป็นโรงงานรายใหญ่แห่งแรกในภาคใต้ และเนื่องจาก
  S-PAC เป็นผู้ผลิตรายเดียวในพื้นที่ภาคใต้ที่สามารถผลิตกล่องพิมพ์ออฟเซ็ทได้ ทำให้ S-PAC
  ได้เปรียบคู่แข่งในการผลิตและจำหน่ายกล่องพิมพ์ออฟเซ็ทได้โดยตรงโดยไม่ต้องขนส่งสินค้ามาจากกรุงเทพฯ
  โดยเฉพาะอย่างยิ่งทำเลที่ตั้งของโรงงานที่อยู่ใกล้แหล่งผลิตสินค้าประเภทถุงมือยาง
  อาหารแช่แข็งและอาหารกระป๋อง
  ทำให้มีความได้เปรียบในการเข้าถึงลูกค้าและการจำหน่ายสินค้า สำหรับลูกค้าของ S-PAC
  ซึ่งอยู่ในเขตกรุงเทพฯ และเขตภาคกลางนั้น S-PAC จะว่าจ้าง SHK
  ที่ตั้งโรงงานอยู่ในกรุงเทพฯ เป็นผู้ผลิตสินค้าให้ ซึ่งการที่มีโรงงานทั้ง 2
  แห่งนี้ส่งผลให้มีความคล่องตัวทั้งในด้านการผลิตสินค้า และการบริการลูกค้าทั้งในภาคใต้
  กรุงเทพฯ และจังหวัดข้างเคียงในภาคกลาง

4.  ภาวะการแข่งขัน

  ในช่วงหลายปีที่ผ่านมา กระแสการอนุรักษ์สิ่งแวดล้อมได้ขยายตัวเพิ่มมากขึ้นไปทั่วโลก
  ส่งผลให้บรรจุภัณฑ์กระดาษซึ่งผลิตมาจากพืชที่ง่ายต่อการย่อยสลาย เป็นมิตรต่อสิ่งแวดล้อม
  และสามารถนำกระดาษเก่ากลับมาใช้ได้อีก (Recycle)
  ได้รับความนิยมเพิ่มมากขึ้นแทนที่บรรจุภัณฑ์ที่ยากต่อการย่อยสลาย อย่างไรก็ตาม
  ตลาดบรรจุภัณฑ์กระดาษในประเทศไทยนั้นยังไม่สามารถเติบโตได้ด้วยตนเอง
  เพราะผู้ผลิตยังไม่สามารถผลิตบรรจุภัณฑ์กระดาษแล้วนำไปวางจำหน่ายได้รวมถึงไม่มีตราสินค้าที่เป็นจุดขายของตนเอง
  เนื่องจากเป็นการผลิตบรรจุภัณฑ์ให้กับตราสินค้าของลูกค้า
  ทำให้การเติบโตของตลาดบรรจุภัณฑ์ต้องอาศัยอุตสาหกรรมอื่นที่มีการใช้บรรจุภัณฑ์กระดาษ
  ดังนั้นการเจริญเติบโตของอุตสาหกรรมเหล่านั้นจึงเป็นปัจจัยสำคัญต่อแนวโน้มการเจริญเติบโตของอุตสาหกรรมบรรจุภัณฑ์กระดาษด้วยเช่นกัน

  ทั้งนี้การบริโภคบรรจุภัณฑ์กระดาษนั้นมีวัตถุประสงค์ในการใช้เพื่อความสะดวกในการขนส่ง
  เพื่อเก็บรักษาสินค้า เพื่อความสวยงามและเพิ่มมูลค่าให้กับสินค้า เป็นต้น
  ซึ่งในปัจจุบันผู้ผลิตสินค้าโดยเฉพาะอย่างยิ่ง สินค้าในระดับกลาง (Mid-end) และระดับบน
  (Hi-end) มุ่งเน้นการใช้บรรจุภัณฑ์ที่มีความสวยงามเพื่อเป็นการเสริมภาพลักษณ์ของสินค้าให้ดูดี
  และเป็นการเพิ่มมูลค่าให้กับสินค้าของตนด้วย
  เนื่องจากบรรจุภัณฑ์ที่สวยงามจะช่วยดึงดูดความสนใจของผู้บริโภค
  และก่อให้เกิดความประทับใจซึ่งทำให้เกิดความต้องการแก่ผู้พบเห็น
  นอกจากนี้ยังมีการนำตราสินค้า (Branding) มาเป็นสื่อโฆษณาถึงสรรพคุณ ข้อดีของสินค้า
  บ่งบอกถึงชื่อเสียงของผู้ผลิต และคุณสมบัติของสินค้า ณ จุดขาย
  ซึ่งปัจจัยเหล่านี้ส่งผลให้ความต้องการในการบริโภคบรรจุภัณฑ์กระดาษมีแนวโน้มเพิ่มสูงขึ้น

  ดังที่กล่าวมาข้างต้นถึงคุณสมบัติที่เป็นมิตรต่อสิ่งแวดล้อมของบรรจุภัณฑ์กระดาษ
  ทำให้บรรจุภัณฑ์กระดาษได้รับความนิยม ซึ่งจากรายงานของกรมการค้าต่างประเทศ
  กระทรวงพาณิชย์ ระบุว่าสัดส่วนการบริโภคบรรจุภัณฑ์กระดาษ ซึ่งได้แก่ กล่องกระดาษ
  และถุงกระดาษ ในประเทศไทยคิดเป็นประมาณร้อยละ 40
  ของปริมาณการบริโภคบรรจุภัณฑ์ทั้งหมดในปัจจุบัน

  ธุรกิจการผลิตบรรจุภัณฑ์กระดาษนั้นเป็นการผลิตตามคำสั่งของลูกค้า (Made-to-order)
  โดยผลิตภัณฑ์หลักๆ ในธุรกิจบรรจุภัณฑ์กระดาษ ได้แก่ กล่องกระดาษลูกฟูก และกล่องพิมพ์ออฟเซ็ท
  ซึ่งประกอบด้วยกล่องพับแข็งธรรมดา และกล่องพับแข็งปะลอน โดยมีกลุ่มสยามบรรจุภัณฑ์
  ซึ่งเป็นกลุ่มบริษัทในเครือบริษัท ปูนซีเมนต์ไทย จำกัด (มหาชน)
  ซึ่งมีความเชี่ยวชาญในการผลิตกล่องนอกหรือกล่องลูกฟูกเป็นผู้ผลิตบรรจุภัณฑ์กระดาษรายใหญ่ของประเทศ
  สำหรับบริษัท เอส.แพ็ค แอนด์ พริ้นท์ จำกัด (มหาชน) และบริษัท สหกิจบรรจุภัณฑ์ จำกัด
  นั้นมียอดขายรวมกันจัดอยู่ในกลุ่ม 20 อันดับแรกของผู้ผลิตบรรจุภัณฑ์กระดาษในประเทศไทย
  จากข้อมูลที่คาดการณ์โดยบริษัท ปูนซีเมนต์ไทย จำกัด (มหาชน)
  ระบุความต้องการใช้กระดาษในปี 2547 จะอยู่ที่ 2.8 ล้านตัน เพิ่มขึ้นจากปี 2546
  ประมาณร้อยละ 7 ส่วนอัตราการเติบโตของธุรกิจกระดาษจะอยู่ที่ประมาณร้อยละ 8-10
  เนื่องจากคาดว่าภาคการส่งออกและเศรษฐกิจของประเทศ
  โดยเฉพาะอุตสาหกรรมผลิตภัณฑ์อาหาร อิเล็กทรอนิกส์ คอมพิวเตอร์
  และสินค้าอุปโภคบริโภคจะขยายตัวเพิ่มขึ้น
  ซึ่งปัจจุบันปริมาณอุปทานของกระดาษอุตสาหกรรมและบรรจุภัณฑ์ในประเทศสูงกว่าปริมาณอุปสงค์
  ดังนั้นโอกาสที่ผู้ผลิตรายใหม่ๆ
  ที่จะเข้ามาสู่ธุรกิจนี้จึงค่อนข้างจะเป็นไปได้ยากหากพิจารณาแยกตามรายผลิตภัณฑ์แล้ว
  ผลิตภัณฑ์ประเภทกระดาษลูกฟูก และกล่องลูกฟูกจะมีผู้ผลิตจำนวนค่อนข้างมาก
  เนื่องจากสามารถผลิตได้ง่าย ทำให้ผลิตภัณฑ์ประเภทนี้มีการแข่งขันที่ค่อนข้างสูง
  และอัตรากำไรขั้นต้นที่ไม่สูงนัก โดยผู้ผลิตกลุ่มใหญ่ๆ ได้แก่ กลุ่มสยามบรรจุภัณฑ์
  นอกจากนั้นก็เป็นผู้ผลิตรายย่อยๆ ทั่วไป อย่างไรก็ตาม บริษัทฯ
  และบริษัทย่อยมีความได้เปรียบในการจำหน่ายกล่องลูกฟูก
  เนื่องจากมีการผลิตทั้งกล่องลูกฟูกและกล่องพับแข็งธรรมดาที่ต้องบรรจุกล่องลูกฟูกอีกทอดหนึ่งเพื่อการขนส่ง
  ซึ่งทำให้บริษัทฯ
  และบริษัทย่อยจำหน่ายสินค้าได้ทั้งสองอย่างในขณะที่ผู้ผลิตกล่องลูกฟูกทั่วไปจะไม่สามารถบริการได้ครบวงจรทั้งสองผลิตภัณฑ์

  สำหรับกล่องพับแข็งธรรมดา หรือ กล่องใน นั้น สภาพการแข่งขันค่อนข้างสูง มีผู้ผลิตประมาณ
  200-300 ราย เนื่องจากกระบวนการผลิตเน้นการใช้เทคโนโลยีการพิมพ์เป็นหลัก
  ไม่มีความซับซ้อนมากนัก อย่างไรก็ตาม เนื่องจาก S-PAC
  เป็นผู้ผลิตกล่องพิมพ์ออฟเซ็ทรายใหญ่เพียงรายเดียวใน 14 จังหวัดภาคใต้ ทำให้บริษัทฯ
  มีความได้เปรียบในการเข้าถึงลูกค้าและความคล่องตัวในการให้บริการ นอกจากนี้
  ผู้ผลิตบรรจุภัณฑ์กระดาษส่วนใหญ่จะมีการแบ่งกลุ่มลูกค้า (Segmentation) ค่อนข้างชัดเจน
  กล่าวคือ ผู้ผลิตกล่องสินค้าอุปโภคบริโภคก็จะไม่ผลิตกล่องเครื่องใช้ไฟฟ้า เป็นต้น
  เนื่องจากผลิตภัณฑ์ที่ใช้กล่องกระดาษมีค่อนข้างหลากหลายทำให้ผู้ผลิตกล่องพับแข็งค่อนข้างกระจายไปตามกลุ่มลูกค้าที่ตนมีความถนัด
  และกลายเป็นการแข่งขันกับคู่แข่งในวงที่แคบลง

  สำหรับผลิตภัณฑ์ประเภทกล่องพับแข็งปะลอนนั้น SHK
  เป็นหนึ่งในผู้ผลิตกล่องพับแข็งปะลอนรายใหญ่ไม่กี่รายในประเทศไทย
  ทั้งนี้เนื่องจากการผลิตกล่องพับแข็งปะลอน (Offset and Flute)
  ต้องการการผลิตที่ครบวงจรและมีขั้นตอนที่ซับซ้อน
  จึงจำเป็นที่ผู้ผลิตจะต้องมีศักยภาพสูงทั้งในด้านเครื่องจักรและบุคลากรที่มีความเชี่ยวชาญในการผลิต
  โดยลูกค้าในกลุ่มนี้จะเป็นลูกค้าในตลาดบนที่มีกำลังซื้อสูงและเลือกใช้บรรจุภัณฑ์ที่เสริมภาพลักษณ์ของสินค้าและตราสินค้าของตน
  โดยคู่แข่งทีมีศักยภาพใกล้เคียงกับ SHK ได้แก่ บริษัท สยามทบพันแพคเกจจิ้ง จำกัด

  ในระยะหลัง
  แนวโน้มการใช้บรรจุภัณฑ์กระดาษของผู้ผลิตเครื่องใช้ไฟฟ้าและอุปกรณ์อิเล็กทรอนิกส์ได้มีการเปลี่ยนแปลงทั้งในด้านรูปแบบบรรจุภัณฑ์และรูปแบบผลิตภัณฑ์
  สำหรับการเปลี่ยนแปลงรูปแบบบรรจุภัณฑ์นั้นเกิดจากการที่สินค้าที่มีขนาดใหญ่ เช่น
  โทรทัศน์ขนาดใหญ่ อุปกรณ์อิเล็กทรอนิกส์ในสำนักงาน ฯลฯ
  เริ่มนิยมใช้กล่องพับแข็งปะลอนแทนการใช้กล่องลูกฟูกมากขึ้น
  เนื่องจากมีความสวยงามกว่ากล่องลูกฟูก ในขณะที่มีความแข็งแรงเช่นเดียวกับกล่องลูกฟูก
  ทำให้สามารถใช้เป็นบรรจุภัณฑ์เพื่อการขนส่งได้อีกด้วย
  สำหรับการเปลี่ยนแปลงรูปแบบผลิตภัณฑ์นั้นเกิดจากการพัฒนารูปแบบผลิตภัณฑ์ของผู้ผลิตเครื่องใช้ไฟฟ้า
  และอุปกรณ์อิเล็กทรอนิกส์ เช่น
  การรวมการทำงานของเครื่องถ่ายเอกสาร-พริ้นเตอร์และโทรสารไว้ในเครื่องเดียวกัน
  (Multi-function) เป็นต้น ซึ่งทำให้อุปกรณ์อิเล็กทรอนิกส์มีขนาดใหญ่ขึ้น
  จึงส่งผลให้ต้องการบรรจุภัณฑ์ที่มีขนาดใหญ่ขึ้น ซึ่งด้วยศักยภาพของ SHK ทำให้ SHK
  มีความได้เปรียบในการรองรับปริมาณการผลิตให้กับลูกค้าในกลุ่มนี้ เนื่องจาก SHK
  เป็นหนึ่งในผู้ผลิตเพียงไม่กี่รายในประเทศไทยที่มีเครื่องจักรที่สามารถผลิตกล่องขนาดใหญ่ได้
  ซึ่งจากที่กล่าวมาข้างต้น นอกเหนือจากความพร้อมทางด้านเครื่องจักรแล้ว
  การผลิตกล่องขนาดใหญ่จะต้องอาศัยทักษะ
  ความเชี่ยวชาญและประสบการณ์จากบุคลากรในการผลิต
  เนื่องจากการผลิตกล่องขนาดใหญ่จะไม่มีเครื่องจักรที่สามารถรองรับการผลิตได้ครบทุกขั้นตอน
  ซึ่งเป็นอุปสรรคต่อผู้ผลิตรายใหม่ๆ ที่จะเข้ามาในอุตสาหกรรม

  ลูกค้าของบริษัทฯ และบริษัทย่อยส่วนใหญ่เป็นผู้ผลิตสินค้าเพื่อการส่งออก
  ดังนั้นความต้องการบริโภคบรรจุภัณฑ์กระดาษจึงมีแนวโน้มตามภาวะการส่งออกสินค้าของประเทศ
  โดยลูกค้ากลุ่มหลักสามารถแบ่งได้เป็น 5 กลุ่ม ได้แก่ ผู้ผลิตถุงมือยาง
  ผู้ผลิตเครื่องใช้ไฟฟ้าและอุปกรณ์อิเล็กทรอนิกส์ อาหารแช่แข็ง เครื่องกระป๋อง
  และอาหารและเครื่องดื่ม ซึ่งใน 4 กลุ่มแรกจะเป็นการผลิตเพื่อการส่งออกเป็นส่วนใหญ่
  ในขณะที่ลูกค้าในกลุ่มอาหารและเครื่องดื่มจะเป็นการผลิตเพื่อการบริโภคภายในประเทศเป็นหลัก
  ซึ่งจากดัชนีผลผลิตอุตสาหกรรม (Manufacturing Production Index)
  ชี้ให้เห็นว่าสินค้าในกลุ่มที่มีการใช้บรรจุภัณฑ์กระดาษจำนวนมากมีแนวโน้มขยายตัวเพิ่มขึ้นอย่างต่อเนื่อง

  ดัชนีผลผลิตอุตสาหกรรมรายไตรมาสปี 2543 – ไตรมาส 3 ปี 2546

  []ที่มา: ธนาคารแห่งประเทศไทย

  จากสถิติของกรมส่งเสริมการส่งออก
  ปริมาณการส่งออกเครื่องใช้ไฟฟ้าในเดือนมกราคมถึงเดือนพฤศจิกายน 2546 มีมูลค่า 8,844.25
  ล้านเหรียญสหรัฐอเมริกา เพิ่มขึ้นร้อยละ 15.3 จากปี 2545 ทั้งนี้
  เนื่องจากบริษัทข้ามชาติรายใหญ่จากประเทศญี่ปุ่นและเกาหลีใต้
  ย้ายฐานการผลิตมายังประเทศไทย และเพิ่มกำลังการผลิตสินค้าเครื่องใช้ไฟฟ้าประเภท ออดิโอ
  โทรทัศน์ เครื่องซักผ้า ตู้เย็น และเครื่องเล่นซีดี
  ซึ่งคาดว่าแนวโน้มการขยายตัวของภาคการผลิตและภาคการส่งออกเครื่องใช้ไฟฟ้านี้น่าจะส่งผลในทางบวกให้กับ
  SHK ซึ่งมีลูกค้าหลักเป็นผู้ผลิตเครื่องใช้ไฟฟ้าและอุปกรณ์อิเล็กทรอนิกส์ในกลุ่มตลาดบน

  []ที่มา: กรมส่งเสริมการส่งออก

  นอกจากนี้
  จากการคาดการณ์ของสมาคมอุตสาหกรรมเยื่อและกระดาษไทยคาดว่าปริมาณการบริโภคเยื่อกระดาษของประเทศไทยมีแนวโน้มเพิ่มขึ้นอย่างต่อเนื่องหลังจากที่เคยปรับตัวลดลงในช่วงที่เกิดวิกฤตการณ์ทางเศรษฐกิจในปี
  2541
  ซึ่งปริมาณการบริโภคกระดาษที่เพิ่มขึ้นนั้นเป็นผลมาจากการขยายตัวของภาคธุรกิจทั้งในประเทศและการส่งออกไปยังต่างประเทศ
  ซึ่งสะท้อนให้เห็นว่าการบริโภคและภาคธุรกิจที่จะขยายตัวขึ้นจะเพิ่มปริมาณความต้องการใช้บรรจุภัณฑ์กระดาษมากยิ่งขึ้น

[]ที่มา: สมาคมอุตสาหกรรมเยื่อและกระดาษไทย (ประมาณการปี 2546-2550)

3.  การจัดหาผลิตภัณฑ์

    1.  การผลิต

  ปัจจุบันบริษัทฯ และบริษัทย่อยมีโรงงานผลิตกล่องพิมพ์ออฟเซ็ท และกล่องกระดาษลูกฟูก 2 แห่ง
  ดังนี้

-   โรงงานของบริษัท เอส. แพ็ค แอนด์ พริ้นท์ จำกัด (มหาชน) ที่อำเภอหาดใหญ่
    จังหวัดสงขลา

  โรงงานแห่งนี้ประกอบด้วย 2 โรงงานย่อย โดยอาคาร 1 ดำเนินการผลิตกล่องใน
  ในขณะที่อาคาร 2 ดำเนินการผลิตกล่องลูกฟูก และกระดาษลูกฟูกขนาดลอน C และ B
  ซึ่งเป็นลอนขนาดใหญ่
  เพื่อใช้เป็นวัตถุดิบในการผลิตบรรจุภัณฑ์ทั้งกล่องลูกฟูกและกล่องพับแข็งปะลอน
  รวมทั้งเพื่อจำหน่ายเป็นกระดาษลูกฟูกให้กับผู้ผลิตรายอื่นๆ ซึ่งรวมถึง SHK ด้วย
  เนื่องจากโรงงานแห่งนี้เป็นโรงงานผลิตบรรจุภัณฑ์กระดาษขนาดใหญ่ 1 ใน 2 ราย ในพื้นที่ 14
  จังหวัดภาคใต้ และตั้งอยู่ในแหล่งอุตสาหกรรมของจังหวัดสงขลา
  จึงทำให้ยอดขายของโรงงานแห่งนี้ค่อนข้างพึ่งพิงการเติบโตของอุตสาหกรรมในพื้นที่ภาคใต้
  ซึ่งแม้การเติบโตจะเป็นแบบค่อยเป็นค่อยไปแต่ก็เติบโตอย่างต่อเนื่อง
  ด้วยเหตุนี้จึงทำโรงงานแห่งนี้ดำเนินการผลิตอยู่วันละกะครึ่ง หรือ 12 ชั่วโมงต่อวัน
  จากกำลังผลิตเต็มที่ 2 กะครึ่งหรือ 20 ชั่วโมงต่อวัน
  ซึ่งด้วยกำลังการผลิตที่ยังเหลืออยู่ของโรงงานแห่งนี้
  ทำให้สามารถรองรับการขยายตัวของยอดขายตามการเติบโตของลูกค้าได้โดยที่ยังไม่มีความจำเป็นในการลงทุนใหม่เพื่อขยายกำลังการผลิตของโรงงานแห่งนี้ในระยะเวลาอันใกล้
  ปัจจุบันโรงงานแห่งนี้มีกำลังการผลิตดังนี้

  ---------------------------------- ------------ ------------ ------------ ------------
  บริษัท เอส. แพ็ค แอนด์ พริ้นท์ จำกัด       2543         2544         2545         2546
  (มหาชน)                                                                   

                                                                            

  การพิมพ์ออฟเซ็ท                                                               

  กำลังการผลิตสูงสุด (แผ่น/ปี)             41,720,000   41,720,000   41,720,000   41,720,000

  ปริมาณการผลิตจริง (แผ่น/ปี)             18,964,357   20,901,292   24,031,192   18,438,388

  อัตราการใช้กำลังการผลิต                45.5%        50.1%        57.6%        59.3%

  การผลิตกระดาษลูกฟูก                                                           

  กำลังการผลิตเต็มกำลัง (ตร.ม./ปี)        39,961,800   39,961,800   39,961,800   39,961,800

  ปริมาณการผลิตจริง (ตร.ม./ปี)           13,009,844   15,482,508   15,925,597   12,697,732

  อัตราการใช้กำลังการผลิต                32.6%        38.7%        39.9%        42.6%
  ---------------------------------- ------------ ------------ ------------ ------------

  หมายเหตุ: กำลังการผลิตสูงสุดคำนวณจาก 20 ชั่วโมง
  ปัจจุบันโรงงานแห่งนี้ดำเนินการผลิตเฉลี่ยวันละ 12 ชั่วโมง

-   โรงงานของบริษัท สหกิจบรรจุภัณฑ์ จำกัด ที่กรุงเทพฯ

  โรงงานแห่งนี้ผลิตกล่องในและกล่องพับแข็งปะลอนเป็นหลัก และผลิตกระดาษลูกฟูกขนาดลอน E
  ซึ่งเป็นลอนขนาดเล็ก ในปัจจุบัน พื้นที่ใช้สอยในการผลิตของโรงงานแห่งนี้ค่อนข้างคับแคบ
  เนื่องจากต้องใช้พื้นที่ในการผลิตกล่องพิมพ์ออฟเซ็ท และกระดาษลูกฟูก
  รวมทั้งการเก็บสต็อกสินค้าภายในอาคารเดียวกัน
  ประกอบกับสายการผลิตที่ต้องใช้แรงงานคนในบางขั้นตอน
  ซึ่งแรงงานคนไม่สามารถผลิตชิ้นงานได้ทันเครื่องจักร
  ส่งผลให้เกิดปัญหาคอขวดในบางสายการผลิต
  ดังนั้นด้วยข้อจำกัดของจำนวนบุคลากรและพื้นที่ใช้สอยที่ไม่เพียงพอ
  ทำให้เครื่องจักรไม่สามารถดำเนินการผลิตได้เต็มกำลังการผลิต ปัจจุบัน
  โรงงานแห่งนี้ดำเนินการผลิตอยู่วันละกะครึ่ง หรือ 12 ชั่วโมงต่อวัน จากกำลังผลิตเต็มที่ 2
  กะครึ่งหรือ 20 ชั่วโมงต่อวัน อย่างไรก็ตาม
  แม้ว่าอัตราการใช้กำลังการผลิตของเครื่องจักรยังไม่เต็มกำลังการผลิต
  ทว่าอัตราการใช้กำลังการผลิตในส่วนของแรงงานคนและพื้นที่ใช้สอยนั้นเต็มกำลังการผลิตแล้ว
  ทั้งนี้ ผู้บริหารชี้แจงว่าหากสามารถขยายพื้นที่ใช้สอยให้มีมากขึ้นและจัดสายการผลิต(Work Flow)
  ให้มีประสิทธิภาพและมีความเหมาะสมมากยิ่งขึ้นแล้วก็จะสามารถนำกำลังการผลิตส่วนที่เหลืออยู่มาใช้ผลิตสินค้าได้มากขึ้น
  โดยโรงงานแห่งนี้มีส่วนสูญเสียในการผลิตประมาณร้อยละ 2
  ปัจจุบันโรงงานแห่งนี้มีกำลังการผลิตดังนี้

  -------------------------------- ------------ ------------ ------------ ------------
  บริษัท สหกิจบรรจุภัณฑ์ จำกัด            2543         2544         2545         2546

                                                                          

  การพิมพ์ออฟเซ็ท                                                             

  - เครื่องพิมพ์กล่องขนาดเล็ก 5-6 สี (3                                           
  เครื่อง)                                                                  

  กำลังการผลิตสูงสุด (แผ่น/ปี)           61,776,000   61,776,000   61,776,000   61,776,000

  ปริมาณการผลิตจริง (แผ่น/ปี)           28,628,652   29,824,997   30,146,625   24,275,985

  อัตราการใช้กำลังการผลิต              46.3%        48.3%        48.8%        39.2%

  - เครื่องพิมพ์กล่องขนาดใหญ่ 4 สี (2                                             
  เครื่อง)                                                                  

  กำลังการผลิตสูงสุด (แผ่น/ปี)           8,580,000    8,580,000    8,580,000    18,876,000

  ปริมาณการผลิตจริง (แผ่น/ปี)           4,072,446    4,007,884    4,356,919    6,213,813

  อัตราการใช้กำลังการผลิต              47.5%        46.7%        50.8%        50.4%

  - เครื่องพิมพ์ 2 สี                                                           

  กำลังการผลิตสูงสุด (แผ่น/ปี)           20,592,000   20,592,000   20,592,000   20,592,000

  ปริมาณการผลิตจริง (แผ่น/ปี)           8,577,028    8,680,577    6,252,312    4,678,472

  อัตราการใช้กำลังการผลิต              41.7%        42.2%        30.4%        28.5%

  การผลิตกระดาษลูกฟูก                                                         

  กำลังการผลิตเต็มกำลัง (ตร.ม./ปี)      9,012,970    9,012,970    9,012,970    9,012,970

  ปริมาณการผลิตจริง (ตร.ม./ปี)         4,165,714    5,795,723    5,629,845    4,396,989

  อัตราการใช้กำลังการผลิต              46.2%        64.3%        62.5%        70.3%
  -------------------------------- ------------ ------------ ------------ ------------

  หมายเหตุ: กำลังการผลิตสูงสุดคำนวณจาก 20 ชั่วโมง
  ปัจจุบันโรงงานแห่งนี้ดำเนินการผลิตเฉลี่ยวันละ 12 ชั่วโมง

  * SHK ซื้อเครื่องพิมพ์ 4 สี สำหรับพิมพ์กล่องขนาดใหญ่เพิ่ม 1 เครื่อง
  โดยเครื่องจักรดังกล่าวเริ่มดำเนินการผลิตในเดือนเมษายน 2546 ด้วยกำลังการผลิต 13.73
  ล้านแผ่นต่อปี

1.  การจัดหาวัตถุดิบและผู้จำหน่ายวัตถุดิบ

  วัตถุดิบที่สำคัญที่ใช้ในการผลิตบรรจุภัณฑ์กระดาษ ประกอบด้วย
  กระดาษคราฟท์สำหรับผลิตกระดาษลูกฟูก
  และกระดาษดูเพล็กซ์สำหรับพิมพ์ออฟเซ็ทในการผลิตกล่องใน และกล่องพับแข็งปะลอน
  ซึ่งวัตถุดิบประเภทกระดาษคิดเป็นสัดส่วนเฉลี่ยประมาณร้อยละ 70 ของต้นทุนรวม ซึ่งบริษัทฯ
  และบริษัทย่อยมีนโยบายให้ความสำคัญกับการควบคุมคุณภาพของวัตถุดิบ
  เนื่องจากกระดาษมีอายุในการเก็บรักษา
  การเก็บกระดาษไว้ในคลังสินค้านานเกินไปจะทำให้กระดาษดูดซับความชื้นจากอากาศ
  ทำให้คุณภาพกระดาษเสื่อมถอยลง จึงอาจจะเปลี่ยนแปลงเป็นสีเหลือง และมีความทนทานลดลง
  ดังนั้นเพื่อป้องกันการเสื่อมคุณภาพของกระดาษ บริษัทฯ
  และบริษัทย่อยจะต้องประมาณการการผลิตและปริมาณกระดาษซึ่งเป็นวัตถุดิบหลักที่จะต้องใช้ในการผลิตให้ใกล้เคียงกับความต้องการใช้จริง
  เพื่อการบริหารคลังสินค้าให้เกิดประสิทธิภาพอันจะส่งผลต่อคุณภาพของวัตถุดิบและผลิตภัณฑ์ของบริษัท

  S-PAC ซื้อกระดาษคราฟท์และกระดาษดูเพล็กซ์จากผู้ผลิตทั้งในประเทศและต่างประเทศ
  ทั้งรายใหญ่และรายเล็ก ซึ่งบริษัทฯ
  และบริษัทย่อยมีความสัมพันธ์อันดีกับผู้ผลิตทุกรายและได้ติดต่อธุรกิจกันมาเป็นเวลานาน
  โดยในบางครั้ง S-PAC
  จะเป็นบริษัทตัวแทนซื้อวัตถุดิบเพื่อให้ได้ประโยชน์จากส่วนลดจากการซื้อในปริมาณมาก (Economy
  of Scale) แล้วนำมาขายต่อให้กับบริษัทย่อย และบริษัทอื่นๆ เช่น บริษัท โรงพิมพ์ตะวันออก
  จำกัด (มหาชน) เป็นต้น ซึ่งนอกจากซื้อจากผู้ผลิตในประเทศแล้ว S-PAC
  จะนำเข้ากระดาษคราฟท์และกระดาษดูเพล็กซ์จากผู้ผลิตในประเทศอินโดนีเซีย ฟิลลิปปินส์
  และสหรัฐอเมริกา
  ซึ่งกระดาษที่นำเข้าจากต่างประเทศจะสามารถขนส่งมายังท่าเรือจังหวัดสงขลา
  ทำให้ลดต้นทุนการขนส่งวัตถุดิบจากกรุงเทพฯ มายังโรงงานที่จังหวัดสงขลา โดยประมาณร้อยละ
  88 และร้อยละ 84 ของกระดาษที่ใช้ในการผลิตทั้งหมดในปี 2545 และ ปี 2546
  เป็นกระดาษที่ผลิตในประเทศ ทั้งนี้
  แนวทางในการเลือกซื้อวัตถุดิบจากผู้ผลิตในประเทศหรือนำเข้าจากต่างประเทศนั้นขึ้นอยู่กับราคาของวัตถุดิบเป็นหลัก
  ซึ่งโดยปกติผู้ผลิตวัตถุดิบจะเสนอราคามาให้พิจารณาทุกเดือน โดยบริษัทฯ
  ไม่ได้ผูกขาดการซื้อวัตถุดิบจากผู้ผลิตรายใดรายหนึ่งเฉพาะ
  นอกจากนี้ในการเลือกซื้อวัตถุดิบจะคำนึงถึงคุณภาพของวัตถุดิบที่ลูกค้าต้องการ ซึ่งบริษัทฯ
  และบริษัทย่อยมีความยืดหยุ่นสูงในการเลือกแหล่งวัตถุดิบ สำหรับวัตถุดิบอื่นๆ
  ที่เป็นวัตถุดิบใช้สิ้นเปลือง เช่น หมึกพิมพ์ กาว เป็นต้น เป็นสินค้าที่สามารถหาซื้อได้ทั่วไป
  ทำให้ไม่มีปัญหาในการจัดหาวัตถุดิบ

  อย่างไรก็ตาม เนื่องจากกระดาษเป็นสินค้าที่ซื้อขายกันทั่วไป (Commodity Product)
  ทำให้ราคาขายของกระดาษอิงตามราคาเยื่อกระดาษโลก ซึ่งในช่วง 2 ปีที่ผ่านมา
  ราคาเยื่อกระดาษซึ่งใช้เป็นวัตถุดิบในการผลิตกระดาษไม่ผันผวนดังเช่นในอดีตเนื่องจากมีการผลิตได้มากขึ้น
  นอกจากนี้ ความต้องการบริโภคกระดาษมีแนวโน้มลดลง
  เนื่องจากความก้าวหน้าทางเทคโนโลยีนำไปสู่การเปลี่ยนแปลงพฤติกรรมการบริโภคเป็นการบริโภคและทำธุรกรรมผ่านสื่ออิเล็กทรอนิกส์[]

  หมายเหตุ: NBSK คือ เยื่อกระดาษใยยาว, BEKP คือ เยื่อกระดาษใยสั้น

  ที่มา: DATASTREAM

  ผู้ผลิตเยื่อกระดาษรายใหญ่ของโลก ได้แก่ ประเทศในทวีปอเมริกาเหนือ (ประเทศสหรัฐอเมริกา
  และประเทศแคนาดา) และประเทศในแถบสแกนดิเนเวีย ซึ่งผลิตเยื่อกระดาษใยยาว (Long
  Fiber Pulp) และเนื่องจากผู้ผลิตในประเทศไทยสามารถผลิตได้แต่เยื่อกระดาษใยสั้น
  จึงต้องนำเข้าเยื่อกระดาษใยยาวจากต่างประเทศ โดยในปี 2545
  มีการนำเข้าเยื่อกระดาษจากต่างประเทศทั้งสิ้น 392,000 ตัน โดยร้อยละ 93
  ของปริมาณการนำเข้าเยื่อกระดาษเป็นเยื่อกระดาษใยยาว
  โดยเยื่อกระดาษที่นำเข้าจากต่างประเทศส่วนใหญ่มาจากประเทศจีน เกาหลี ออสเตรเลีย
  อินโดนีเซีย ไต้หวัน และมาเลเซีย

  สำหรับเยื่อกระดาษที่สามารถผลิตได้ในประเทศนั้นมีกำลังการผลิตรวมเท่ากับ 974,000 ตัน ในปี
  2545 ของกำลังการผลิตทั้งหมด อย่างไรก็ตาม
  เนื่องจากไม่สามารถผลิตเยื่อกระดาษใยยาวในประเทศได้
  ผู้ผลิตกระดาษยังต้องพึ่งพิงการนำเข้าเยื่อกระดาษใยยาวดังที่กล่าวมาข้างต้น
  กำลังการผลิตเยื่อกระดาษของผู้ผลิตรายใหญ่ 5 รายแรกในประเทศในปี 2545 เป็นดังนี้

[]

  ที่มา: สมาคมอุตสาหกรรมเยื่อและกระดาษไทย

  การที่เยื่อกระดาษ (Pulp) และเศษกระดาษ (Waste Paper)
  ซึ่งเป็นวัตถุดิบที่ใช้ในการผลิตกระดาษเป็นสินค้าที่ซื้อขายกันทั่วไป (Commodity Product)
  ในตลาดโลก ซึ่งในปัจจุบันผู้ผลิตกระดาษในประเทศยังจำเป็นต้องนำเข้าวัตถุดิบจากต่างประเทศ
  จึงเป็นการยากที่ผู้ผลิตเยื่อกระดาษและกระดาษรายใดจะสามารถควบคุมราคากระดาษในตลาดได้
  ซึ่งจากข้อมูลของสมาคมอุตสาหกรรมเยื่อและกระดาษไทย ในปี 2545
  ผู้ผลิตกระดาษมีการนำเข้าเศษกระดาษประมาณ 879,000 ตัน คิดเป็นร้อยละ 48
  ของปริมาณเศษกระดาษที่ต้องการใช้ในประเทศ การที่ประเทศไทยเป็นผู้ส่งออกกระดาษสุทธิ
  (Net Exporter) ทำให้ปริมาณเศษกระดาษที่จะนำกลับมาใช้ใหม่นั้นไม่เพียงพอ
  โดยเศษกระดาษที่นำเข้าส่วนใหญ่มาจากประเทศสหรัฐอเมริกา ญี่ปุ่น และสิงคโปร์

  ราคากระดาษอุตสาหกรรมและเศษกระดาษในปี 2541 – มีนาคม 2546

(เหรียญสหรัฐอเมริกา/ตัน)

[]

  ที่มา: บริษัท ปูนซีเมนต์ไทย จำกัด (มหาชน)

  สำหรับกระดาษอุตสาหกรรม ดังเช่น กระดาษดูเพล็กซ์ และกระดาษคราฟท์
  ซึ่งใช้ในการผลิตบรรจุภัณฑ์กระดาษนั้นมีส่วนประกอบหลักประมาณร้อยละ 85
  เป็นเศษกระดาษที่นำกลับมาใช้ใหม่ (Recycle)
  ซึ่งเศษกระดาษที่ใช้เป็นส่วนประกอบนี้มีราคาถูกเมื่อเทียบกับราคาเยื่อกระดาษใยยาวใยสั้นที่เติมลงไปผสม
  ซึ่งโดยปกติแล้วในกระบวนการผลิตบรรจุภัณฑ์กระดาษของบริษัทฯ
  และบริษัทย่อยนั้นก็มีเศษกระดาษเหลือจากการผลิตซึ่งบริษัทฯ
  จะจำหน่ายให้แก่โรงงานกระดาษเพื่อนำไปผ่านกระบวนการผลิตเพื่อนำกลับมาใช้ใหม่
  (Recycle)

  สำหรับแนวโน้มในอนาคตนั้น บริษัทฯ
  อาจมีการนำเข้าวัตถุดิบกระดาษจากประเทศอินโดนีเซียมากขึ้น
  เนื่องจากหากการเจรจาภายใต้กรอบความร่วมมือเขตการค้าเสรีอาเซียน (AFTA)
  เพื่อปรับลดภาษีนำเข้าสินค้าจากประเทศในกลุ่มอาเซียนจากร้อยละ 5
  ลงเหลือร้อยละศูนย์เป็นผลสำเร็จ บริษัทฯ
  จะมีต้นทุนการนำเข้าวัตถุดิบกระดาษจากต่างประเทศที่ถูกลง

[] ที่มา: สมาคมอุตสาหกรรมเยื่อและกระดาษไทย

3.  สิทธิประโยชน์และเงื่อนไขจากการได้รับการส่งเสริมการลงทุน

  S-PAC ได้รับการส่งเสริมจากคณะกรรมการส่งเสริมการลงทุนในกิจการผลิตสิ่งพิมพ์ทั่วไป
  และการผลิตกล่องใน

  ตามบัตรส่งเสริมเลขที่ 7035/ย./2537 ลงวันที่ 28 ธันวาคม 2537 และกิจการ
  การผลิตแผ่นลูกฟูก และกล่องกระดาษลูกฟูก ตามบัตรส่งเสริมเลขที่ 1853/2537 ลงวันที่ 28
  ธันวาคม 2537

  []

4.  ผลกระทบต่อสิ่งแวดล้อม

  บริษัทฯ มีกระบวนการผลิตที่ทันสมัย ได้มาตรฐานการผลิต ISO 9001:2000 อย่างไรก็ตาม
  กระบวนการผลิตกระดาษลูกฟูกและพิมพ์กล่องกระดาษ ก่อให้เกิดน้ำเสีย โดยในระยะ 3
  ปีที่ผ่านมา บริษัทฯ เคยมีข้อบกพร่องเกี่ยวกับเรื่องการบำบัดน้ำเสีย ซึ่งบริษัทฯ
  เล็งเห็นความสำคัญในการลดปริมาณน้ำเสียที่เกิดจากกระบวนการผลิต รวมถึงการบำบัดน้ำเสีย
  บริษัทฯ
  จึงได้ให้ผู้เชี่ยวชาญและนักวิชาการด้านสิ่งแวดล้อมแนะนำแนวทางในการบำบัดน้ำเสียจากกระบวนการผลิต
  ซึ่งบริษัทฯ
  ได้นำแนวทางในการบำบัดน้ำเสียจากกระบวนการผลิตมาปฏิบัติและสามารถแก้ไขข้อบกพร่องได้ทั้งหมดแล้ว
  โดยแนวทางการแก้ไขปัญหาน้ำเสียที่บริษัทฯ นำมาปฏิบัติมีดังนี้

-   น้ำกาว

  สำหรับน้ำกาวที่เกิดจากการผลิตกระดาษลูกฟูกนั้น บริษัทฯ
  และบริษัทย่อยใช้วิธีการนำน้ำกาวกลับมาใช้ผสมกาวใหม่ในการผลิตวันถัดไป
  ซึ่งวิธีการดังกล่าวช่วยลดปริมาณน้ำเสียจากน้ำกาวได้โดยไม่ต้องนำน้ำล้างกาวเข้าสู่ระบบการบำบัดน้ำเสีย

-   น้ำสีจากหมึกพิมพ์

  สำหรับน้ำเสียที่เกิดจากหมึกพิมพ์นั้น S-PAC
  จะส่งไปพักในบ่อผึ่งเพื่อให้น้ำระเหยแล้วจึงให้ผู้รับเหมามาขุดลอกตะกอนไปกำจัดอีกทอดหนึ่ง
  สำหรับ SHK
  จะใช้วิธีพักน้ำเสียในบ่อเกรอะเพื่อให้ตกตะกอนแล้วจึงว่าจ้างผู้รับเหมามาขุดลอกตะกอนไปกำจัดอีกทอดหนึ่ง
  เช่นเดียวกับ S-PAC

-   น้ำล้างเครื่อง

  สำหรับการล้างเครื่องผลิตกระดาษลูกฟูกจะมีกาวบางส่วนผสมมากับน้ำล้างเครื่อง
  ซึ่งมีปริมาณน้ำวันละประมาณ 2,000 ลิตร โดย S-PAC จะนำน้ำดังกล่าวเก็บไว้ในบ่อพักน้ำ
  หลังจากนั้นจะนำน้ำล้างเครื่องเข้าสู่บ่อบำบัดโดยใช้แบคทีเรีบบำบัดเป็นระบบเปิด
  โดยได้มีการสุ่มเก็บตัวอย่างน้ำที่ผ่านการบำบัดแล้วมาตรวจสอบค่า BOD
  พบว่าอยู่ในเกณฑ์มาตรฐานน้ำทิ้งจากโรงงานอุตสาหกรรมและนิคมอุตสาหกรรม คือ ไม่เกิน 20
  มิลลิกรัมต่อลิตร หรือตามที่คณะกรรมการควบคุมมลพิษเห็นสมควร แต่ไม่เกิน 60 มิลลิกรัมต่อลิตร
  โดย S-PAC ได้ดำเนินการจัดทำบ่อเก็บน้ำจากการบำบัดโดยแบคทีเรีย
  เพื่อใช้รดน้ำต้นไม้และสนามหญ้าต่อไป จัดเป็นระบบ Zero Discharge กล่าวคือ
  ไม่มีน้ำเสียไหลออกนอกโรงงาน สำหรับ SHK ซึ่งในปัจจุบันยังไม่มีบ่อบำบัดน้ำเสีย
  จึงใช้วิธีพักน้ำเสียในบ่อเกรอะเช่นเดียวกับน้ำสีจากหมึกพิมพ์เพื่อให้ตกตะกอนแล้วจึงจ้างผู้รับเหมามาขุดลอกตะกอนไปกำจัด

-   เศษกระดาษ

  ในกระบวนการผลิตกล่องกระดาษจะเกิดเศษกระดาษที่เหลือใช้จากการผลิต ซึ่งบริษัทฯ
  และบริษัทย่อย
  สามารถจำหน่ายเศษกระดาษที่เหลือจากการผลิตนี้ให้กับโรงงานผลิตกระดาษเพื่อนำกลับไปหมุนเวียน
  (Recycle) ผลิตเป็นกระดาษอุตสาหกรรมกลับมาใช้ใหม่ได้อีก

  หลังจากที่ S-PAC ได้นำแนวทางการแก้ไขปัญหาน้ำเสียดังที่กล่าวมาข้างต้นมาปฏิบัติ ปัจจุบัน
  S-PAC ไม่มีปัญหาสิ่งแวดล้อมที่เกิดจากน้ำเสียอีก โดยที่ผ่านมา S-PAC และ SHK
  ได้รับการต่อใบอนุญาตประกอบกิจการโรงงาน จากกรมโรงงานอุตสาหกรรม
  กระทรวงอุตสาหกรรม มาโดยตลอด
  ซึ่งเงื่อนไขที่กรมโรงงานอุตสาหกรรมจะต่อใบอนุญาตประกอบกิจการโรงงานให้นั้น
  โรงงานจะต้องมีและใช้ระบบขจัดน้ำทิ้งที่มีขนาดและประสิทธิภาพเพียงพอที่จะปรับคุณภาพน้ำทิ้งทั้งหมดของโรงงานให้มีลักษณะเป็นไปตามประกาศกระทรวงอุตสาหกรรม
  ฉบับที่ 12 (พ.ศ. 2525) ออกตามความในพระราชบัญญัติโรงงาน พ.ศ. 2512
  ตลอดเวลาทำงาน เช่นเดียวกัน
  เงื่อนไขที่กรมโรงงานอุตสาหกรรมจะต่อใบอนุญาตประกอบกิจการโรงงานให้บริษัทย่อยนั้น
  โรงงานจะต้องไม่มีการระบายน้ำทิ้งออกนอกบริเวณโรงงาน
  และไม่นำกากของเสียภายในโรงงานออกมาทิ้งนอกโรงงาน

  ในการก่อสร้างโรงงานลูกฟูกแห่งใหม่ในบริเวณเดียวกับ SHK นั้น บริษัทฯ
  มีแผนที่จะจัดสร้างระบบบำบัดน้ำเสียแบบเต็มรูปแบบเพื่อรองรับปริมาณน้ำเสียจากโรงงานปัจจุบันของ
  SHK และจากโรงงานลูกฟูกแห่งใหม่ โดยคาดว่าจะมีงบลงทุนประมาณ 200,000 บาท นอกจากนี้
  S-PAC
  ได้เข้าร่วมโครงการของสภาการวิจัยแห่งชาติเพื่อศึกษาสภาพแวดล้อมในโรงงานที่มีฝุ่นแป้งจากกระดาษที่ใช้ในการผลิต
  โดยมีงบลงทุนในขั้นแรก 180,000 บาท และหากระบบการดำเนินการลดปริมาณฝุ่นในห้องพิมพ์
  สำหรับเครื่องพิมพ์ออฟเซ็ท HD. CD. ได้ผลสำเร็จเรียบร้อย
  จะดำเนินการในส่วนของเครื่องพิมพ์ HD. 5C. และ HD. 4C. ต่อไป บริษัทฯ
  และบริษัทย่อยมีข้อปฏิบัติ 5 ส. ในการรักษาความสะอาดในสถานที่ทำงาน
  โดยในส่วนของพนักงานที่ต้องอยู่ในห้องที่มีการพ่นแป้งลงบนชิ้นงาน
  จะต้องสวมหน้ากากป้องกันฝุ่นแป้ง เนื่องจากในปัจจุบันบริษัทฯ
  และบริษัทย่อยยังไม่มีมาตรการกำจัดฝุ่นแป้งและกลิ่นสารเคมีที่ใช้ในการผลิตในโรงงาน นอกจากนี้
  บริษัทฯ และบริษัทย่อยยังมีการตรวจสุขภาพพนักงานอย่างสม่ำเสมอ เนื่องจากบริษัทฯ
  และบริษัทย่อยเล็งเห็นความสำคัญของสุขภาพพนักงาน